**ZÁPIS č. 6**

 **Z RIADNEHO ZASADNUTIA SPRÁVNEJ RADY TASR**

 **28. mája 2014 so začiatkom o 14.00 h**

**Prítomní členovia správnej rady:** Vladimír Masár, Boris Chovanec, Ján Sand, Peter Alakša, Richard Kvasňovský

**Ospravedlnený:**

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal a viedol predseda SR TASR Vladimír Masár. Konštatoval, že rada je uznášania schopná a navrhol program zasadnutia:

**Program:**

1. **Hodnotenie plnenia rozpočtu TASR k 31.3.2014**
2. **Vyhodnotenie spravodajského pokrytia volieb do Európskeho parlamentu 2014**

 **3. Rôzne**

**UZNESENIE č.17/2014:**

Členovia rady schválili program zasadnutia:

Za : 5 Proti: 0 Zdržal sa: 0

**Uznesenie bolo prijaté.**

 **1. Hodnotenie plnenia rozpočtu TASR k 31.3.2014**

Predseda Správnej rady TASR požiadal generálneho riaditeľa, aby odprezentoval plnenie rozpočtu za prvý štvrťrok tohto roka.

 Generálny riaditeľ PhDr. Rezník predložil správnej rade prehľad príjmov a výdavkov TASR k 31.3.2014 spracovaných v tabuľkovej forme podľa metodiky ESA 95. Ako povedal – percentuálne plnenie v položke Príjmy spolu bolo v porovnaní so schváleným rozpočtom k 31.3.2014 vykázané vo výške 28,41 %. Z podrobnejšieho rozboru zložiek príjmovej časti rozpočtu vyplýva, že za I. štvrťrok sa TASR vo výške 24,26 % podarilo naplniť rozpočet v položke administratívne a iné poplatky (EK 220), v rámci ktorej sa klasifikuje predaj spravodajských služieb. Príjem z druhej hlavnej zložky príjmov TASR – z bežných transferov dosiahol 25,74 % schváleného rozpočtu. Nárast v položke zostatok prostriedkov z predchádzajúcich rokov bol vykázaný vo výške 287,12 % v porovnaní s rozpočtom.

 Čerpanie výdavkov spolu bolo k 31.3.2014 vykázané vo výške 28,20 % z ročného rozpočtu. Jednotlivé položky výdavkovej časti rozpočtu boli čerpané rovnomerne. Najvyšší percentuálny rozdiel je zaznamenaný v položke bežné transfery, v rámci ktorej bolo klasifikované  odchodné vyplatené jednému zamestnancovi.

Týmito pohybmi dosiahla celková bilancia príjmov a výdavkov TASR 23 185 Eur. Prebytok tlačovej agentúry po vylúčení prevodu prostriedkov z predchádzajúcich rokov vo výške 149 589 Eur a navýšení o zmenu stavu vybraných záväzkov a pohľadávok v sume 51 526 Eur je záporný výške 74 878 Eur.

 Na záver skonštatoval, že agentúra za prvý štvrťrok tohto roka má vyrovnaný rozpočet s plusom 23 185 Eur.

Predseda Správnej rady TASR V.Masár poďakoval generálnemu riaditeľovi a otvoril rozpravu.

V rámci rozpravy členovia rady pozitívne hodnotili, že rozpočet TASR sa vyvíja primerane kvartálnemu plneniu a to svedčí o tom, že rozpočet bol dobre zostavený.

Po ukončení rozpravy predniesol predseda Správnej rady TASR návrh na uznesenie.

**UZNESENIE č.18/2014:**

Správna rada TASR **berie na vedomie** materiál **Hodnotenie plnenia rozpočtu TASR k 31.3.2014**

Za : 5 Proti: 0 Zdržal sa: 0

**Uznesenie bolo prijaté.**

1. **Vyhodnotenie spravodajského pokrytia volieb do Európskeho parlamentu 2014**

Predseda rady V. Masár odovzdal slovo generálnemu riaditeľovi TASR J.Rezníkovi, aby vyhodnotil spravodajské pokrytie Volieb do EP 2014

Na úvod J. Rezník povedal, že TASR pristúpila k pokrytiu eurovolieb štandardne, teda komplexne, systémovo a zodpovedne. Svedčia o tom spravodajské počiny pred, počas a po voľbách. Do eurovolieb vstúpilo na Slovensku 29 politických subjektov. V priebehu kampane redaktori monitorovali tlačové besedy a výstupy politických strán a subjektov a predstaviteľov ich kandidátok bez výnimky. Redaktor TASR vycestoval na špecializovaný seminár venovaný voľbám do EP, ktorý sa konal v Bruseli vo februári 2014. Tradičným spravodajským projektom bola multimediálna téma.tasr, ktorá čo do rozsahu nemá obdobu. TASR sa rozhodla osloviť všetkých 29 lídrov kandidátok politických strán a ponúknuť verejnosti rozhovory s nimi. Cieľom bolo poskytnúť čo najviac informácií o týchto osobách a o ich predstavách pôsobenia v EP (slovom, zvukom i obrazom). Výsledkom bolo 28 rozhovorov, ktoré viac menej presne vypovedali o mentálnej, charakterovej a odbornej výbave kandidujúcich ľudí. Jeden politický subjekt na ponuku TASR nezareagoval – Magnificat Slovakia. Išlo o významný spravodajský počin smerom k odberateľom a verejnosti.

 V témy.tasr vyšlo v servise 270 správ a 95 zvukových záznamov.

Súčasťou témy.tasr boli samozrejme aj „povinné“ informácie technického charakteru o spôsobe a priebehu hlasovania. Rovnako TASR prinášala výsledky prieskumov pred eurovoľbami nielen z prostredia Slovenska, ale aj z ústredia európskych inštitúcii. Zahraničná redakcia ponúkla klientom dve obsiahle analýzy možného vývoja po eurovoľbách.

K monitorovaniu samotného priebehu eurovolieb na Slovensku pristúpila TASR rovnako, ako pristúpila k predvolebnej téme. Okrem najvyšších ústavných činiteľov sa spravodajský úsek tentokrát rozhodol pokryť volebné akty nie lídrov politických strán, ale lídrov kandidátok relevantných subjektov. Pri výbere kandidátok sme vychádzali z prieskumov verejnej mienky. Celkovo sme tak slovom, zvukom, fotom a videom pokryli volebné akty 8 „jednotiek“ na kandidátkach. Pre odberateľov malo väčší význam priniesť spravodajstvo z voľby týchto politikov, ako spravodajstvo z volieb predsedov politických strán samotných.

Generálny riaditeľ konštatoval, že mediálni odberatelia o podrobné spravodajstvo TASR z eurovolieb príliš záujem nejavili. V tomto smere má TASR čisté svedomie, počas celého volebného obdobia podrobne monitoruje dianie v EP (stály vyslaný redaktor) a na dennej báze prináša správy o významných rozhodnutiach prijímaných v Bruseli, či Štrasburgu.

Keďže zákony neumožňovali zverejniť oficiálne výsledky skôr ako sa uzatvorili všetky volebné miestnosti v EÚ, TASR priniesla v noci predbežné informácie o výsledkoch volieb z prostredia politických strán, ktoré sa neskôr ukázali byť veľmi blízko k oficiálnym výsledkom.

Počas kampane, samotných volieb a aj po voľbách redaktori TASR pozorne sledovali prácu Ústrednej volebnej komisie (ÚVK). Slovom, zvukom i obrazom TASR pokryla aj vyhlásenie oficiálnych výsledkov a mien nových europoslancov z prostredia Informačnej kancelárie Európskeho parlamentu na Slovensku. Nasledovali reakcie politikov, politológov a samotných kandidátov.

Zahraničná redakcia TASR prinášala priebežné správy o konaní eurovolieb v ďalších krajinách EÚ s dôrazom na aspekt súperenia „tradičných“ politických subjektov s „extrémistickými“ stranami.

Redaktori TASR sa v utorok 27.5.2014 zúčastnili na pracovnej ceste premiéra R.Fica v Bruseli, kde mali šéfovia štátov a vlád EU rozhodovať o kľúči, ktorý bude zvolený pri výbere predsedu novej EK na základe výsledkov eurovolieb.

Obrazová a video redakcia vydala v sobotu a nedeľu (24.5.-25.5.) 25 videí volebných aktov a príspevkov súvisiacich s voľbami a ÚVK.  Spolu s rozhovormi a dianím pred voľbami to bolo dovedna 80 videí. Za dva dni redakcia vydala vyše 130 fotografií predovšetkým z priebehu volieb v SR i v zahraničí.

 Na záver generálny riaditeľ zhrnul, že dianie ohľadom eurovolieb sledovali všetky zodpovedné redakcie TASR už od jesene 2013, kedy sa začali objavovať prvé mená kandidátov do volieb.

Predseda Správnej rady TASR V.Masár poďakoval generálnemu riaditeľovi a otvoril rozpravu.

Členovia rady v rámci rozpravy rozoberali kritiku médií na eurovoľby a konštatovali, že sa netýka TASR , pretože tú treba zaradiť k aktívnym médiám. Ako zhodnotil i člen rady – vedúci domácej redakcie R. Kvasňovský počet výstupov z eurovolieb bol nadštandardný a kvalitne spracovaný.

Po ukončení rozpravy predniesol predseda Správnej rady TASR návrh na uznesenie.

**UZNESENIE č.19/2014:**

Správna rada TASR **berie na vedomie** materiál **Vyhodnotenie spravodajského pokrytia volieb do Európskeho parlamentu 2014**

Za : 5 Proti: 0 Zdržal sa: 0

**Uznesenie bolo prijaté.**

1. **Rôzne**

 Predseda rady V. Masár informoval členov rady o Uznesení Výboru Národnej rady Slovenskej republiky pre kultúru a médiá č. 147 zo 6. mája 2014, ktorým členovia výboru zobrali na vedomie Výročnú správu o činnosti a hospodárení Tlačovej agentúry Slovenskej republiky za rok 2013.

Členovia správnej rady sa dohodli na termíne ďalšieho zasadnutia 30. júna 2014 (pondelok) o 16,00 h.

Bratislava 28. 5. 2014

Zapísal: V. Masár v. r.

 Predseda správnej rady TASR